CINNEADH CUR CHUN FEIDHME (AE) 2022/2306 ÓN gCOIMISIÚN

an 23 Samhain 2022

lena ndeonaítear maoluithe do Bhallstáit áirithe i ndáil le tarchur staidrimh de bhun Rialachán (CE) Uimh. 1338/2008 ó Pharlaimint na hEorpa agus ón gComhairle, a mhéid a bhaineann le staidreamh maidir le saoráidí cúraim sláinte, acmhainní daonna cúraim sláinte agus úsáid cúraim sláinte

(a bhfuil fógra tugtha ina leith faoi dhoiciméad C(2022) 8341)

(Is iad na téacsanna sa tSeicis, san Ollainnis, sa Bhéarla, sa Fhraincis, sa Ghearmáinis, sa Ghréigis, sa Ghaeilge, sa Phortaingéilis, sa Rómáinis, sa Spáinnis agus sa tSualainnis atá barántúil agus na téacsanna sin amháin)

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 1338/2008 ó Pharlaimint na hEorpa agus ón gComhairle an 16 Nollaig 2008 maidir le staidreamh Comhphobail i dtaca leis an tsláinte phoiblí agus i dtaca leis an tsláinte agus leis an tsábháilteacht ag an obair (1), agus go háirithe Airteagal 9(2) de,

Ag féachaint do na hiarrataí a rinne Ríocht na Beilge, Poblacht na Seice, Éire, an Phoblacht Heilléanach, Ríocht na Spáinne, Poblacht na Fraince, Poblacht na Cipire, Ard-Diúcacht Lucsamburg, Ríocht na hÍsiltíre, Poblacht na hOstaire, Poblacht na Portaingéile, an Rómáin agus Ríocht na Sualainne,

De bharr an mhéid seo a leanas:

(1) I gcomhréir le hAirteagal 9(2) de Rialachán (CE) Uimh. 1338/2008, féadfar, más gá, maoluithe agus idirthréimhsí a ghlacadh le haghaidh na mBallstát, ar choinníoll go bhfuil siad bunaithe ar fhorais oibiachtúla.

(2) Léiríonn an fhaisnéis a chuir na Ballstáit ar fáil don Choimisiún gurb é is cúis leis na hiarrataí ar mhaoluithe go bhfuil gá le hoiriúnuithe móra ar na córais náisiúnta riaracháin agus staidrimh chun Rialachán (CE) Uimh. 1338/2008 a chomhlíonadh go hiomlán.

(3) Dá bhrí sin, ba cheart na maoluithe sin a dheonú do Ríocht na Beilge, Poblacht na Seice, Éire, an Phoblacht Heilléanach, Ríocht na Spáinne, Poblacht na Fraince, Poblacht na Cipire, Ard-Diúcacht Lucsamburg, Ríocht na hÍsiltíre, Poblacht na hOstaire, Poblacht na Portaingéile, an Rómáin agus Ríocht na Sualainne, arna iarraidh sin dóibh.

(4) Tá na bearta dá bhforáiltear sa Chinneadh seo i gcomhréir leis an tuairim ón gCoiste um an gCóras Staidrimh Eorpach, a bunaíodh le hAirteagal 7 de Rialachán (CE) Uimh. 223/2009 ó Pharlaimint na hEorpa agus ón gComhairle (2),

TAR ÉIS AN CINNEADH SEO A GHLACADH:

Airteagal 1 Deonaítear maoluithe mar a leagtar amach san Iarscríbhinn iad do na Ballstáit a liostaítear inti.

Airteagal 2 Is chuig Ríocht na Beilge, Poblacht na Seice, Éire, an Phoblacht Heilléanach, Ríocht na Spáinne, Poblacht na Fraince, Poblacht na Cipire, Ard-Diúcacht Lucsamburg, Ríocht na hÍsiltíre, Poblacht na hOstaire, Poblacht na Portaingéile, an Rómáin agus Ríocht na Sualainne a dhírítear an Cinneadh seo.

Arna dhéanamh sa Bhruiséil, an 23 Samhain 2022. Thar ceann an Choimisiúin Paolo GENTILONI Comhalta den Choimisiún

(1) IO L 354, 31.12.2008, lch. 70.

(2) Rialachán (CE) Uimh. 223/2009 ó Pharlaimint na hEorpa agus ón gComhairle an 11 Márta 2009 maidir le staidreamh Eorpach agus lena n-aisghairtear Rialachán (CE, Euratom) Uimh. 1101/2008 ó Pharlaimint na hEorpa agus ón gComhairle maidir le sonraí atá faoi réir na rúndachta staidrimh a tharchur chuig Oifig Staidrimh na gComhphobal Eorpach, Rialachán (CE) Uimh. 322/97 ón gComhairle maidir le Staidreamh Comhphobail, agus Cinneadh 89/382/CEE, Euratom ón gComhairle lena mbunaítear Coiste um Chláir Staidrimh na gComhphobal Eorpach (IO L 87, 31.3.2009, lch. 164).